Diari Oficial de la Generalitat Valenciana


Sumari del DOGV 3397, del 21-12-1998 (1998/10558)

Notificació de la resolució del recurs ordinari amb el número de ref. interna R-60/98.
--------------------------------------------------------------------------------------

### Dades del document

Número de DOGV
:   3397

Data del DOGV
:   21-12-1998

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1998/10334


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la resolució del recurs ordinari amb el número de ref. interna R-60/98. [1998/X10354]
  
De conformitat amb allò que s'ha establit en l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es procedeix a notificar el senyor Vicente Moliner López (plaça Major, 26, 12125 Vila-real) la resolució del recurs ordinari amb el número de referència interna R-60/98.
  
Resolució
  
Examinat el recurs ordinari formulat pel senyor Vicente Moliner López, contra resolució del Servei Territorial d'Arquitectura i Habitatge de Castelló en l'expedient de construcció núm. 12/1/0036/90.
  
Antecedents de fet
  
Primer
  
La comunitat de propietaris de l'edifici de protecció oficial siti a Vila-real, avinguda de València núm. 21, presentà l'escrit de denúncia davant del Servei Territorial d'Arquitectura i Habitatge de Castelló, contra Arba Inmobiliaria-2, SA, per deficiències constructives en el mencionat immoble, per la qual cosa s'envià un perit del dit organisme que va emetre el corresponent informe, i s'acorda la incoació d'expedient sancionador contra la dita promotora i contra el Sr. Vicente Moliner López, arquitecte tècnic de l'obra, amb trasllat del plec de càrrecs.
  
Segon
  
Per l'instructor de l'expedient sancionador es dictà la proposta de resolució en què proposava el lliure sobreseïment sense cap sanció i l'arxiu d'aquest, ja que no es consideren els fets constitutius de falta perquè el promotor havia esmenat els defectes constructius, i la comunitat de propietaris va presentar l'escrit en el qual comunicava la reaparició de taques d'humitat en els habitatges 1r B, 2n D, 3r A, 3r D, 5é A i 5é D.
  
Tercer
  
El cap del Servei Territorial dictà resolució en la qual, entenent provada la comissió d'una infracció molt greu tipificada en l'article 153 C)6 del Reglament d'Habitatges de Protecció Oficial, acordà la imposició d'una multa de 250.000 pessetes, a cada un dels expedientats, així com l'ordre d'obres a la promotora.
  
Quart
  
Contra la dita resolució el Sr. Vicente Moliner López interposa recurs ordinari amb les al·legacions que consten en aquest i que ací es donen per reproduïdes en benefici de la brevetat.
  
Fonaments de dret
  
Primer
  
Aquesta Direcció General és competent per a la resolució del present recurs ordinari, tant per allò que s'ha disposat en l'article 114 i 116 de la Llei 30/1992, 26 de novembre, de Règim Jurídic de les Administracions Públiques i del Procediment Administratiu Comú (LRJAP i del PAC), com per allò que s'ha establit en el Decret 65/1991, de 15 d'abril, del Consell de la Generalitat Valenciana (DOGV núm. 1.47, de 21 de maig).
  
Segon
  
Allò que s'ha disposat en els articles 107, 110, 114, 115, 116 i 117, de la LRJAP i del PAC, quant a l'admissió i tramitació del recurs ordinari.
  
Tercer
  
L'aparellador presenta al·legacions en les quals fa constar que s'ha produït la caducitat de l'expedient ja que han transcorregut més de sis mesos entre la incoació de l'expedient sancionador i la resolució, segons l'article 20.6 del Reglament per a l'Exercici de la Potestat Sancionadora (Reial Decret 1.398/93, de 4 d'agost), en relació amb l'article 43.4 de la Llei 30/1992 de 26 de novembre; i s'entén, d'altra banda, que l'expedient, per criteri jurisprudencial, s'hauria d'haver dirigit també contra l'arquitecte director de l'obra ja que es produeix un greuge comparatiu respecte dels altres agents constructius, i se sol·licita l'arxiu i el sobreseïment de l'expedient.
  
Pel que fa a la caducitat al·legada, aquesta no s'ha produït perquè només seria d'aplicació en els expedients incoats d'ofici, i el present és iniciat a instància de part per denúncia de la comunitat de propietaris, segons allò que s'ha establit en el citat article 43.4 de l'al·ludida Llei de Règim Jurídic de les Administracions Públiques i del Procediment Administratiu Comú.
  
Quant al fet de no haver-se incoat l'expedient també contra l'arquitecte el recurs ha de prosperar, ja que en efecte és abundant la jurisprudència que es manifesta per la necessitat de la depuració de responsabilitats en els procediments sancionadors administratius ja que està inspirats en els principis del dret penal, i el present expedient s'ha tramitat contra el promotor i el recurrent sense que s'hagen establit les causes d'exoneració respecte de la resta d'agents que intervingueren en l'obra, ni quina és l'acció culpable o negligent en què ha incorregut l'aparellador com a causa de les deficiències constructives, per la qual cosa procedeix revocar la resolució pel que fa a les sancions pecuniàries imposades.
  
Quart
  
Independentment del que s'ha exposat anteriorment, és necessària la confirmació de la resolució en la part dispositiva segona referent a l'ordre d'obres al promotor, segons l'article 111 del RVPO, ja que és una responsabilitat objectiva en promoure habitatges de protecció oficial que l'obliga a l'esmena de les deficiències constructives aparegudes a l'immoble en el transcurs dels cinc anys següents a la cèdula de qualificació definitiva, sense perjuí que, una vegada acreditada la realització de les obres ordenades en la fase d'execució, es procedira, així mateix, a l'arxiu de l'expedient en aquest apartat.
  
Vistos la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de legislació de general i pertinent aplicació i de conformitat amb la proposta de resolució de la Divisió de Promoció Privada, resolc:
  
Estimar parcialment el recurs ordinari interposat pel Sr. Vicente Moliner López, contra la resolució del Servei Territorial d'Arquitectura i Habitatge de Castelló de data 18 de juliol de 1997, i es revoquen les sancions imposades i es confirma l'ordre d'obres.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació d'aquesta.
  
Per a la interposició del mencionat recurs serà requisit imprescindible que, amb caràcter previ, el recurrent en comunique a aquest òrgan la interposició. Tot això de conformitat amb allò que s'ha previst en els articles 57.2-f (en relació amb la disposició addicional onzena de la LRJAP i del PAC), i l'article 58 de la Llei Reguladora de la Jurisdicció Contenciosa Administrativa, de 27 de desembre de 1956; així com l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Tot això sense perjuí que es puga exercir qualsevol altre recurs que s'estime oportú.